P6_TA(2005)0240

Työllisyys ja tuottavuus ja näiden vaikutus talouskasvuun

Euroopan parlamentin päätöslauselma työllisyydestä ja tuottavuudesta sekä näiden vaikutuksesta talouskasvuun (2004/2188(INI))

Euroopan parlamentti, joka

- ottaa huomioon komission yksiköiden valmisteluasiakirjan (SEC(2004)0690),

- ottaa huomioon työjärjestyksen 45 artiklan,

- ottaa huomioon työllisyyden ja sosiaaliasioiden valiokunnan mietinnön (A6-0109/2005),

A. katsoo, että työllisyyspolitiikka kuuluu jäsenvaltioiden toimivaltaan,

B. ottaa huomioon, että työpaikan varmuus, palkkataso, työolot sekä kouluttaminen ja pääoma työntekijää kohden ovat kaikki muuttujia, jotka korreloivat myönteisesti työn tuottavuuden kanssa,

C. ottaa huomioon, että harmaa talous vaikuttaa kielteisesti sosiaaliturvajärjestelmiin, työllisyyspolitiikkaan ja sosiaaliseen yhteenkuuluvuuteen,

D. ottaa huomioon, että talouselämän nykyvaihe, jolle on ominaista kilpailun lisääntyminen ja rakennemuutoksen nopeutuminen, johtaa työpaikkojen menetyksiin ja työllisyysrakenteen muutoksiin tietyillä alueilla ja aloilla,

E. katsoo, että kaikkien asianosaisten on tunnistettava työllisyyteen ja tuottavuuteen liittyvät ongelmat mainittujen muutosten todennäköisten kielteisten vaikutusten minimoimiseksi,

F. ottaa huomioon, että monilla aloilla on syntynyt ammattitaitoisen työvoiman puutetta, ja että joidenkin jäsenvaltioiden kansallinen väestö vähenee niille ominaisen väestökehityksen vuoksi,

G. ottaa huomioon, että Euroopan talouskasvu on noin kaksi prosenttia, mikä ei riitä työttömyyden torjumiseen eikä täystyöllisyyden edistämiseen, ja osoittaa selvästi, että tehokkaan kysynnän vähäisyyteen on puututtava makrotaloudellisilla ratkaisuilla,

H. katsoo, että työmarkkinaosapuolten olisi osallistuttava läheisesti työpaikkojen laadun ja tuottavuuden välisen yhteyden tutkimiseen ja katsoo, että tällainen yhteistyö edistäisi jäsenvaltioiden talouselämän elpymistä,

I. ottaa huomioon, että suurin osa työnantajista on pk-yrityksiä ja että ne ovat tärkein talouskasvua ylläpitävä voima,

J. katsoo, että EU:ssa sijaitsevat yritykset, pk-yritykset mukaan luettuina, toimivat Internetin ja sähköisen kaupankäynnin yleistymisen myötä yhä maailmanlaajuisemmilla markkinoilla ja että niiden kilpailukykytarpeet olisi otettava huomioon tässä laajemmassa yhteydessä,

K. katsoo, että talouskasvu työllisyyden kasvun kustannuksella on epäsuotavaa, ja että näin ollen kaikkia työllisyyden kasvun muotoja olisi edistettävä, ja ottaa huomioon, että edellä mainitusta komission työasiakirjassa todetaan, että joustavat työaikajärjestelyt (muun muassa määräaikaiset ja osa-aikaiset sopimukset mukaan luettuina) ovat lisänneet työllisyyttä ja osallistumista,

1. pitää valitettavana, että neuvosto on lakannut pitämästä vakaus- ja kasvusopimusta talouskasvun ehtojen parantamisen ja työllisyysmahdollisuuksien luomisen ehdottomana edellytyksenä;

2. korostaa EU:n ja kansallisella tasolla tehtävien julkisten investointien merkitystä sosiaalisen ja taloudellisen yhteenkuuluvuuden edistämisessä, koska niillä voidaan lisätä kysyntää ja edistää talouden ja työllisyyden kasvua;

3. katsoo, että erilaisen talous-, raha- ja sosiaalipolitiikan noudattaminen antaisi EU:lle mahdollisuuden kehittyä taloudellisen, sosiaalisen ja ympäristöllisen edistyksen alueeksi maailmassa; vahvistaa, että Lissabonissa 23. ja 24. maaliskuuta 2004 kokoontuneen Eurooppa-neuvoston mainitsemia täystyöllisyyttä koskevia strategisia tavoitteita, joista voidaan mainita enemmän ja parempia työpaikkoja, talouskasvu, sosiaalinen yhteenkuuluvuus (erityisesti köyhyyden, tuloerojen ja työttömyyden torjunta) ja ympäristön suojelu, voitaisiin käyttää Euroopan unionin kestävään kehityksen liikevoimana; ja katsoo, että mainitut strategiset tavoitteet olisi asetettava tärkeimmiksi tavoitteiksi viiden seuraavan vuoden aikana EU:ssa;

4. katsoo, että talous- ja rahaliitto sekä vakaus- ja kasvusopimus tehostavat sisämarkkinoiden toimivuutta ja edistävät sellaisen makrotaloudellisen ympäristön syntymistä, jossa ei ole inflaatiota ja jonka korkokanta on alhainen, mikä parantaa talouskasvun edellytyksiä ja työllisyysmahdollisuuksien luomista sekä luo kestävän perustan sosiaaliselle yhteenkuuluvuudelle;

5. katsoo, että talous- ja rahaliiton menestystä ja kestävyyttä, sisämarkkinoiden toimivuutta ja työllisyyden korkeaa tasoa ei tule toteuttaa yksinomaan jäsenvaltioiden sosiaalisen suojelun järjestelmien rakenneuudistuksen avulla, koska rakenneuudistusten on oltava kokonaisvaltaisia eikä rajoitettuja tai sattumanvaraisia, ja koska niillä on pyrittävä yhdenmukaisella tavalla ratkaisemaan työpaikkojen luomisen kannustimien monitahoista ongelmaa;

6. kannattaa komission työasiakirjan johtopäätöksiä, joiden mukaan työllisyyden edistämiseen tähtäävillä uudistustoimilla olisi pyrittävä muun muassa verotus- ja etuusjärjestelmän uudistamiseen työn tekemiseksi kannattavaksi, aktiiviseen työmarkkinapolitiikkaan työllistämisen helpottamiseksi, työn organisoinnin nykyaikaistamiseen, myös joustavampiin työsopimusjärjestelyihin, työvoiman alueellisen ja ammatillisen liikkuvuuden edistämiseen ja keskitettyjen palkkaneuvottelujen kehittämiseen työllistämistä suosiviksi;

7. katsoo, että sosiaalisen suojelun ja verotuksen sekä talous-, työllisyys- ja rahapolitiikan uudistamista olisi lähestyttävä yhtenäisesti ja johdonmukaisesti siten, että työllisyyden ja sosiaalisen suojelun korkeaa tasoa koskevat Euroopan unionin tavoitteet otetaan asianmukaisesti huomioon;

8. katsoo, että tässä yhteydessä ja Euroopan unionin talous- ja työllisyysstrategioiden edistämiseksi siten, että niissä otetaan huomioon sosiaalisen suojelun tavoitteet, lisähuomiota olisi kiinnitettävä markkinoiden tehokkuuden, teknologisten innovaatioiden, opetus- ja koulutusjärjestelmien, kilpailukyvyn ja tuottavuuden parantamiseen kasvun ja työllisyyden edellytyksinä;

9. katsoo, että innovaatio ja yrittäjyys ovat ratkaisevan tärkeitä kasvun, työpaikkojen luomisen ja tuottavuuden kannalta ja että komission olisi edistettävä yritysten, koulujen, yliopistojen ja tutkijoiden välistä vuorovaikutusta eri puolilla Euroopan unionia ja sen ulkopuolella yrittäjähengen ja innovaatioiden kannustamiseksi ja vauhdittamiseksi;

10. katsoo, että edellä esitetty yleinen strategia maksimoi työllisyyden ja sosiaalisen osallisuuden parantamiseen ja työttömyyden torjuntaan tähtäävät ponnistelut ja että tässä yhteydessä työpaikkojen lisääminen sekä työntekijöiden suojelu ja työturvallisuus kytketään tarpeeseen parantaa työmarkkinoiden toimivuutta, mikä samalla lisää talous- ja rahaliiton asianmukaista menestystä;

11. katsoo, että sisämarkkinoiden parantamiseksi, pk-yrityksiä suosivan liiketoimintaympäristön luomiseksi ja hallinnon ja valtiontalouden kustannusten vähentämiseksi olisi kiinnitettävä enemmän huomiota yhteisön ja kansallisen lainsäädännön yksinkertaistamiseen sekä vaikutusten arviointien parantamiseen; kannattaa myös riskipääoman kaltaisten pk-yritysten rahoittamisvälineiden tukemista;

12. tunnustaa Euroopan investointipankin merkittävän roolin työllisyyden tukemisessa, koska se lisää Eurooppaan tehtäviä investointeja; kehottaa Euroopan investointipankkia tehostamaan toimintaansa edellä mainitun osalta siten, että se edistää teknisten innovaatioiden aloille sekä yleissivistävään ja ammatilliseen koulutukseen tehtäviä investointeja;

13. katsoo, että vahvistetut sisämarkkinat sekä työmarkkinoiden uudistaminen ja integroidut pääomamarkkinat yhdessä tarjoaisivat erinomaiset mahdollisuudet Euroopan unionin BKT:n merkittävälle kasvulle; uskoo tämän vuoksi, että sisämarkkinoiden tehostaminen on välttämätöntä etenkin palvelujen osalta;

14. tunnustaa julkisten palvelujen ja niiden tarjoamisen merkityksen Euroopan unionin sosiaalisen, taloudellisen ja alueellisen yhteenkuuluvuuden sekä talouden ja työllisyyden kasvun edistämiselle;

15. katsoo, että työvoiman entistä parempi maantieteellinen ja ammatillinen liikkuvuus vähentäisi kysynnän ja tarjonnan välistä eroa työmarkkinoilla ja parantaisi merkittävästi työllisyyden tasoa, ja että työvoiman liikkuvuudessa on edelleen paljon parantamisen varaa;

16. korostaa tarvetta ryhtyä toimiin aktiivisen ikääntymisen tukemiseksi ja varhaiseläkkeelle jäämisen vähentämiseksi; korostaa vanhempien työntekijöiden panosta, koska nämä voivat kokemuksillaan ja taidoillaan parantaa Euroopan talouden tuottavuutta; katsoo, että koska ikääntyneillä on kokemusta ja taitoja, heitä olisi pidettävä hyödynnettävänä voimavarana, ei ongelmana;

17. tunnustaa työvoiman vapaan liikkuvuuden merkityksen koko unionin alueella ja kehottaa jäsenvaltioita tämän vuoksi tarkistamaan uusia jäsenvaltioita koskevia työvoiman vapaan liikkuvuuden siirtymäkausia ja tarkoituksena poistaa kaikki työvoiman liikkuvuuden esteet;

18. tunnustaa työmarkkinaosapuolten roolin menestyvän ja kestävän talous- ja rahaliiton luomisessa;

19. kehottaa jäsenvaltioita puuttumaan laittoman työn ongelmaan, koska se vaikuttaa kielteisesti sosiaalisen suojelun järjestelmiin, sosiaaliseen yhteenkuuluvuuteen, kilpailukykyyn ja tuottavuuteen;

20. kehottaa jäsenvaltioita ajanmukaistamaan verotuksen ja sosiaalisen suojelun järjestelmänsä kansallisten säännösten ja menettelyjen mukaisesti siten, että ne pystyvät sopeutumaan työmarkkinoiden rakennemuutoksiin ja tukemaan ammattitaitoisen, koulutetun ja sopeutumiskykyisen työvoiman luomista kilpailukyvyn, työllisyyden ja tuottavuuden parantamiseksi;

21. pyytää komissiota yhdessä jäsenvaltioiden kanssa ja työmarkkinaosapuolia kuultuaan analysoimaan kehitystä, innovaatioita ja edistymistä edellä esitettyjen tavoitteiden toteuttamisessa, ja pyytää komissiota lähettämään neuvostolle ja Euroopan parlamentille asianmukaiset kertomukset työpaikkojen laadusta, työmarkkinoiden tehokkuudesta, tuottavuudesta, verotuksesta ja sosiaalisen suojelun järjestelmistä kaikilla talouden aloilla;

22. kehottaa puhemiestä välittämään tämän päätöslauselman neuvostolle ja komissiolle.

--------------------------------------------------